Baba-onírùngbọ̀n-yẹ́úkẹ́ ṣe é fún wa púpọ̀. Ó tún fúun wa ní ìgò omi kan ó sì wí fún wa pé bí a bá ri ìṣòro kan lójú ọ̀nà, omi náà yóò jẹ́ ìrànlọ́wọ́ fún wa. Ó sọ fúun wa pẹ̀lú pé omi odò kan tí ó ṣàn la òde ọ̀run já ni, bẹ́ẹ̀ ni kò sí ẹni tí ó lè rí omi náà bù àfi àwọn ara ọ̀run. Síbẹ̀ Baba-onírùngbọ̀n-yẹ́úkẹ́ rí omi náà bù ṣùgbọ́n kí ó tóó lè bù ú ojú rẹ̀ rí nǹkan, nítorí ó sọ fún wa pé bí kò bà sí ọ̀rẹ́ òun, Ikú, ẹni tí ilé rẹ̀ ń bẹ lágbede méjì ayé òun ọ̀run òun kò bá tí lè rí omi náà bù rárá. Gẹ́gẹ́ bí ó ti sọ fún wa, nígbà tí ó ń fẹ́ẹ́ lọ bu omi náà, ó yà ẹ̀wù tí àwọn òkú máa ń wọ̀ kí wọ́n tóó lè lo sí òde ọ̀run lọ́wọ́ Ikú eléyìínì náà ló sì wọ̀ kí ó tóó di pé ó lè dé etí odò abàmì yìí tí ó ṣàn la òde ọ̀run kọjá. Ọkùnrin náà sọ fún wa pẹ̀lú pé ẹnikẹ́ni tí ó bá máa bu omi náà ní òde ọ̀run kò gbọdọ̀ kọ ojú sí i nígbà tí ó bá ń bù ú, kàkà bẹ́ẹ̀ ó níláti kọ ẹ̀hìn síi; ìdí rẹ̀ ni pée ẹnikẹ́ni kò gbọdọ̀ wo inú omi náà nítorí ẹni tí ó bà wò ó gbangba ni olúwaarẹ̀ yóó maa wo ìtẹ́ Ọlọ́run Ọ̀gá Ògo àti àwọn alágbára ẹ̀mí tí wọ́n dúró yí ìtẹ́ Olódùmarè ká tí wọ́n ń yin Ẹni tí Ó dá wọn, tí Ó dá ẹlòmíràn, yí Ó dá gbogbo wa. Bẹ́ẹ̀ ni ẹni tí ó bá rí àwọn ẹni mímọ́ tí ó yí ìtẹ́ Olódùmarè ká rí nǹkan, ẹni tí ó bá rí òjììjì  Olódùmarè rí ọ̀ràn, ẹni tí ó bá mọ ibùjokòó Ẹlẹ́dàá kò lè mọ nǹkan tí ó máa dé bá òun.
Baba-onirungbon-yeuke se e fun wa pupo. O tun fuun wa ni igo omi kan o si wi fun wa pe bi a ba ri isoro kan loju ona, omi naa yoo je iranlowo fun wa. O so fuun wa pelu pe omi odo kan ti o san la ode orun ja ni, bee ni ko si eni ti o le ri omi naa bu afi awon ara orun. Sibe Baba-onirungbon-yeuke ri omi naa bu sugbon ki o too le bu u oju re ri nnkan, nitori o so fun wa pe bi ko ba si ore oun, Iku, eni ti ile re n be lagbede meji aye oun orun oun ko ba ti le ri omi naa bu rara. Gege bi o ti so fun wa, nigba ti o n fee lo bu omi naa, o ya ewu ti awon oku maa n wo ki won too le lo si ode orun lowo Iku eleyiini naa lo si wo ki o too di pe o le de eti odo abami yii ti o san la ode orun koja. Okunrin naa so fun wa pelu pe enikeni ti o ba maa bu omi naa ni ode orun ko gbodo ko oju si i nigba ti o ba n bu u, kaka bee o nilati ko ehin sii; idi re ni pee enikeni ko gbodo wo inu omi naa nitori eni ti o ba wo o gbangba ni oluwaare yoo maa wo ite Olorun Oga Ogo ati awon alagbara emi ti won duro yi ite Olodumare ka ti won n yin Eni ti O da won, ti O da elomiran, yi O da gbogbo wa. Bee ni eni ti o ba ri awon eni mimo ti o yi ite Olodumare ka ri nnkan, eni ti o ba ri ojiiji  Olodumare ri oran, eni ti o ba mo ibujokoo Eledaa ko le mo nnkan ti o maa de ba oun.